 Intaa kuma eka, ee maansada Dhal-gobeed iyada oo sii socota, waxay ku arooraysaa: Inkastoonay dhaayahu arkayn caawa dhabkaaga Dhammaysaan sidaan ahay, nin ogi ima dhaliileene Dhaqaaq kuu eg goortaan arkaa, weli dhawaaqaaye Dhererkii iyo hanaankaad lahayd dhaaxa ma ilaabo, Dhexda madaga, indhaha dhaaxa ma ilaabo, xubnahaagi wada dheemanka ahaa weli ma ilaabo, Dhabankaada xaaddii ku tiil dhaaxa ma ilaabo, Dhal-dhalaalka midabkaad lahayd dhaaxa ma ilaabo, Quruxdaadi lagu dhaadan jiray dhaaxa ma ilaabo, Daymadaadi aan laga dhargayn dhaaxa ma ilaabo, Dhaqaaq joogsigaagii xarrago dhaaxa ma ilaabo, Dhoollo ka qosolkaagii wacnaa dhaaxa ma ilaabo, Dhaqasho iyo aqoontaad lahayd dhaaxa ma ilaabo, Kaftankaagi aan dhuuxi jiray dhaaxa ma ilaabo, Faankaagii dheeriga ahaa dhaaxa ma ilaabo, Hadba dhiira gelintaad lahayd dhaaxa ma ilaabo. 